पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना काल में एंबुलेंस का किराया मरीजों की कमर तोड़ रहा है। कोरोना प्रकोप के बीच एंबुलेंस मालिक अपनी मनमानी कर रहे हैं। एंबुलेंस चालक मरीजों से दोगुने दाम वसूल रहे हैं। मजबूरन मरीज की जान बचाने के लिए देने भी पड़ रहे हैं।
पहले जहां मरीजों से चंडीगढ़ तक के 16 हजार रुपए लिए जा रहे थे, अब 40 हजार लिए जा रहे हैं। कोरोना के दौरान कई ऐसी शिकायतें सामने आ रही हैं। मरीजों से 200 किलोमीटर के लिए एंबुलेंस का ऑक्सीजन का 10 हजार व वेंटिलेटर का 40 हजार रुपए तक का चार्ज लिया जा रहा है।
इस पर एंबुलेंस संचालक मोहन गर्ग ने कहा कि कोरोना काल में एंबुलेंस चलाने में उनका खर्च बढ़ गया है। मोहन ने कहा कि वेंटिलेटर एंबुलेंस में अगर कोई मरीज रेफर होता है तो उन्हें उसके लिए निजी अस्पताल से चिकित्सक व स्टाफ को हायर करना पड़ता है। अब चिकित्सक व स्टाफ को पैसे देने पड़ते हैं। अब ऐसे में उन्हें एंबुलेंस का अतिरिक्त चार्ज लेना पड़ रहा है।
सेक्टर निवासी मोहित ने बताया कि उनके परिजन को एक निजी अस्पताल से चंडीगढ़ रेफर किया गया। वेंटिलेटर एंबुलेंस में उन्हें चंडीगढ़ ले जाया गया। एंबुलेंस चालक ने 30 हजार रुपए मांगे। अब ऐसे में उन्हें पैसे देना उनकी मजबूरी थी।
बता दें कि सरकारी एंबुलेंस में प्रति किलोमीटर 7 रुपए चार्ज किया जा रहा है। जबकि निजी एंबुलेंस में 40 से 50 रुपए प्रति किलोमीटर मरीजों से वसूला जा रहा है। इस पर सिविल सर्जन डॉ. सुखबीर सिंह ने कहा कि ज्यादा पैसे लेने संबंधी कोई शिकायत नहीं आई। न ही स्वास्थ्य विभाग की कोई गाइडलाइन है।
संवेदनहीनता
2 किलोमीटर दूर शव ले जाने के वसूल रहे 4 हजार रुपए तक
रेवाड़ी में एंबुलेंस चालकों ने लोगों की मजबूरी का फायदा उठाकर जबरदस्त तरीके से लूटना शुरू कर दिया है। मरीज को किसी अस्पताल से 1-2 किलोमीटर दूर स्थित दूसरे अस्पताल में ले जाने के भी 4-5 हजार रुपए मांग रहे हैं। रेवाड़ी के स्पर्णकार प्रदीप जैन ने बताया कि शुक्रवार को उनकी रिश्तेदारी में एक महिला का देहांत हो गया।
शव वाहन ने डेडबॉडी को सेक्टर-3 से सेक्टर-1 स्थित श्मशानघाट में ले जाने के लिए भी 4 हजार रुपए मांगे गए। दूसरी एंबुलेंस नहीं मिलने से पैसे देने पड़े। एक अन्य बीमार को 55 किलोमीटर दूर बहरोड ले जाने के लिए 18 हजार रुपए मांगे गए। पीड़ितों पर दोहरी मार पड़ रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn